
REGLAMENTAS
Čempionato reglamentas – tai pagrindinis dokumentas, pagal kurį organizuojamas IV-asis Lietuvos vanojimo čempionatas. 


Reglamento turinys
1. Čempionato organizatorius ir partneriai. 
2. Čempionato dalyviai ir jų registracija.
3. Varžybų tvarka.
4. Teisėjų komiteto funkcijos.
5. Pasirodymų vertinimas bei rezultatų paskelbimas.
6. Vertinimas.
7. Skundų pateikimas bei nagrinėjimas.
8. Pasirengimo čempionatui tvarka bei informacijos sklaida.
9. Prizai bei apdovanojimai.
10. Rėmėjų teises ir pareigos.
11. Stebėtojų bei ekspertų teisės ir pareigos.

1. Čempionato organizatorius ir partneriai
1.1 Čempionato Organizatorius yra „Lietuvos pirties SPA federacija“  ir Palangos miesto savivaldybė. Čempionato reglamentą tvirtina „Lietuvos pirties SPA federacijos“  prezidentas.
1.2 Čempionatas gali turėti organizavimo partnerius, kurių teisės ir pareigos apibrėžiamos atskiromis sutartimis. Organizavimo partneriai prisideda žmogiškaisiais resursais, informacijos sklaida, įsteigia prizus.
1.3 Sprendžiant visus Čempionato organizavimo klausimus, galutinio sprendimo teisę turi Organizacinis komitetas. Šią teisę apriboja tik Čempionato Reglamentas.
1.4 Organizacinį komitetą sudaro LPSPAF prezidentas, čempionato vyriausiasis teisėjas ir sekretoriato koordinatorius. Organizacinio komiteto sudėtį savo įsakymu paskelbia Organizatorius.
1.5 Organizacinio komiteto nariais gali būti pilnamečiai Lietuvos piliečiai, su kurių kandidatūromis sutinka Organizatorius.
1.6 Čempionato Organizacinis komitetas prireikus sudaro reikiamą skaičių Vykdomųjų komitetų.
1.7 Visi Organizacinio komiteto nariai dirba neatlygintinai. Organizatorius garantuoja Organizaciniam komitetui darbo sąlygas bei priemones.

2. Čempionato dalyviai ir jų registracija
2.1. Dalyvauti čempionate gali kiekvienas pilnametis Lietuvos pilietis, kurio kvalifikaciją patvirtina pirties organizacijos, mokyklos, klubo ar LPSPAF pripažinto pirties mokytojo rekomendacija. 
2.2. Organizacinis komitetas turi teisę nurodyti amžiaus bei kvalifikacinius reikalavimus dalyviams, taip pat nustatyti starto mokestį.
2.3. Kiekvienas dalyvis privalo iki 2014 birželio 10 dienos, 12 valandos užpildyti dalyvio registracijos anketą ir sumokėti 100 Lt dalyvio mokestį. Dalyvių skaičius ribotas. Pateikti duomenys bei dalyvio pasirodymai yra vieša informacija. 
2.3 Esant didesniam pretendentų skaičiui arba kilus abejonėms dėl jų kvalifikacijos, Organizatorius pasilieka teisę rengti atrankinį turą. 
2.4 Čempionate gali dalyvauti tik tas asmuo, kuris buvo registruotas.  Perleisti kitam savo dalyvavimo teisės negalima. 
2.5 Neatvykusiems į čempionatą arba iškritusiems atrankiniame ture registracijos mokestis negrąžinamas.

3. Bendroji varžybų tvarka
3.1. Čempionatas trunka dvi dienas. Pirmoji diena – pusfinalis. Dalyvis privalo atlikti privalomąją programą – klasikinį vanojimą bei privalomuosius vanojimo technikos elementus. Antroji diena – finalas. Finale dalyvauja 6 vanotojai. Dalyvis privalo atlikti laisvąją programą. Čempionato dalyviai, nepatekę į finalą, savo paruostas laisvąsias programas demonstruoja po finalininkų pasirodymų vykstančioje nekonkursinėje programoje. 
3.2. Teisėjų komitetas, vadovaudamasis čempionato vertinimo kriterijais, įvertina kiekvieną pasirodymą bendra balų suma. Abiejų pasirodymo dienų balai sumuojami.
3.3. Oficialūs Čempionato rezultatai yra kiekvienam dalyviui užpildyti vertinimo lapai, kuriuose pažymėti teisėjų individualūs vertinimai.
3.4. Kiekvieno pasirodymo įvertinimas yra sudaromas iškart po pasirodymo, čempionato sekretoriato fiksuojamas ir vėliau negali būti keičiamas.
3.5. Pasirodymų eiliškumas nustatomas burtų keliu kiekvieną dieną atskirai. 
3.6. Dalyviai pasirūpina pasirodymams reikalingais modeliais. Pusfinalio ir finalo modeliai gali skirtis. Pusfinalio pasirodyme dalyviui tenkantis modelis nustatomas burtų keliu, burtų traukimas vyksta kartu su pasirodymo numerio burtų traukimu. Finalo dalyviai pasirodo su savo pasirinktu modeliu, burtai netraukiami.
3.7. Kiekvieną dalyvį ir jo modelį registracijos metu, prieš burtų traukimą, apžiūri čempionato gydytojas. Jis turi teisę, iškilus rimtam įtarimui dėl jų sveikatos būklės, siūlyti Teisėjų komitetui uždrausti dalyvio pasirodymą.
3.8. Kiekvienas dalyvis ir modelis čempionate pasirodo savo rizika ir atsakomybe. Čempionato organizatorius neatsako už dalyvio ir modelio pasirodymo pasekmes jo sveikatai.
3.9. Čempionato dalyviai (vanotojai bei modeliai) pasirodymuose negali būti nuogi (minimali apranga – kelnaitės).

4. Teisėjų komitetas ir sekretoriatas
4.1. Čempionato teisėjų komitetą sudaro teisėjai ir vyriausiasis teisėjas. Komiteto sudėtį savo įsakymu patvirtina LPSPAF prezidentas ne vėliau kaip 2 mėnesiai iki čempionato pradžios. 
4.2. Pasirodymus vertina teisėjų komitetas, sudarytas iš ne mažiau kaip 3 teisėjų. Teisėjų komiteto posėdžiai yra uždari. Juose gali dalyvauti tik komiteto nariai, be balso teisės – ir LPSPAF prezidentas bei sekretoriato koordinatorius. 
4.3. Čempionato pasirodymus stebi vyriausiasis teisėjas, ekspertai ir čempionato stebėtojai.
4.4. Čempionato teisėjais gali būti tik asmenys, Lietuvos arba tarptautiniuose vanojimo čempionatuose užėmę prizines vietas. Šio čempionato dalyviai negali būti teisėjais. 
4.5. Vyriausiasis teisėjas pasirodymų vertinime nedalyvauja, bet prižiūri čempionato vertinimo eigą, pristato dalyvius. Pirmininkauja teisėjų komiteto posėdžiuose. Iškilus būtinybei, skelbia neeilinį teisėjų pasitarimą. 
4.6. Sekretoriatą sudaro: sekretoriato koordinatorius, atsakingasis sekretorius, sekretorius ir sekretorius-asistentas.
4.7. Sekretoriato koordinatorius atsakingas už sekretoriato darbui reikalingų dokumentų paruošimą, pareigų sekretoriate paskirstymą, prižiūri reglamento nuostatų laikymąsi, dalyvauja teisėjų komiteto posėdžiuose. 
4.8. Atsakingasis sekretoriaus suvedinėja balsavimo rezultatus, atlieka skaičiavimus.
4.9. Sekretorius rūpinasi rezultatų apdorojimui reikalinga programine įranga bei užtikrina jos veikimą. 
4.10. Sekretorius-asistentas surenka balsavimo biuletenius, užtikrina ryšį tarp teisėjų ir sekretoriato.

5. Pasirodymų vertinimas bei rezultatų paskelbimas
5.1. Kiekvienas teisėjas kiekvieno dalyvio įvertinimui gauna oficialų vertinimo lapą. Visi lapai yra registruojami ir pasirašomi čempionato sekretoriato koordinatoriaus.
5.2. Vertinimo lapą sudaro Teisėjų komitetas ir patvirtina Organizacinis komitetas. Jame surašomi vertinimo kriterijai, jų išaiškinimai, paliekama vietos pastaboms.
5.3. Pagrindinė teisėjo pareiga – sąžiningai, tvarkingai ir nepriklausomai užpildyti vertinimo lapą.
5.4. Vertinimo lapas pildomas 2 egzemplioriais: juodraštis ir švarraštis. Švarraštis atiduodamas sekretoriatui iki kito dalyvio pasirodymo pradžios. Vertinimo lapų duomenys yra slapti iki čempionato pabaigos. Po čempionato su vertinimo lapų duomenimis galima susipažinti, leidus organizatoriui. 
5.5. Teisėjų komisija, vadovaudamasi čempionato vertinimo taisyklėmis, įvertina kiekvieną pasirodymą bendra balų suma.
5.6. Visiems dalyviams baigus pasirodymus, sekretoriatas suskaičiuoja balus ir užpildo varžybų protokolą.
5.7. Jei sutaptų dviejų dalyvių balų suma, aukščiau įvertintas būtų tas dalyvis, kurio balai už techninius elementus būtų aukštesni. Jei ir techniniai balai sutaptų, tuomet galutinį sprendimą turėtų teisėjų balsavimas. 
5.8. Abiejų dienų rezultatai sumuojami. Dalyvio vietą lemia per abi dienas surinktų balų suma. 
5.9. Pusfinalio dieną skelbiamos tik finalininkų pavardės, išsamūs rezultatai skelbiami tik pasibaigus varžyboms, po finalo. Finalo rezultatai skelbiami po visų dalyvių pasirodymų.
5.10. Vyriausiasis teisėjas turi teisę uždrausti arba nutraukti dalyvio pasirodymą, jam pažeidus taisykles ar viešąją tvarką arba sukėlus pavojų savo arba savo pasirodymo modelio saugumui.
5.11. Galutiniai teisėjų komiteto posėdžių protokolai yra vieša informacija ir skelbiami po varžybų.
5.12. Teisėjų komiteto sprendimai yra galutiniai ir neapskundžiami.

6. Vertinimo balai
6.1. Pasirodymas vertinamas šešių balų sistemoje: 
0 - kriterijus neįvykdytas;
1 - kriterijus praktiškai neišpildytas;
2 - kriterijus silpnai išpildytas;
3 - kriterijus išpildytas patenkinamai;
4 - kriterijus išpildytas gerai;
5 - kriterijus išpildytas labai gerai;
6 - kriterijus puikiai išpildytas.

7. Skundų pateikimas bei nagrinėjimas
7.1.Visi skundai ir pastabos dėl varžybų eigos yra pateikiami Čempionato sekretoriatui rašytine forma, susimokėjus 100 Lt mokestį. Jei skundas patenkinamas, pinigai grąžinami, jei nepatenkinamas, mokestis lieka organizatoriams.
7.2. Skundai, susiję su dalyvių pasirodymais, gali būti pateikiami ne vėliau nei iki tos dienos paskutiniojo varžybų dalyvio pasirodymo pabaigos. Paskelbus teisėjų vertinimo rezultatus, skundai dėl dalyvių pasirodymų nebepriimami.
7.3. Skundai nagrinėjami tik varžybų dieną. Skundus, susijusius su dalyvių pasirodymais, nagrinėja Teisėjų komitetas. Skundus, susijusius su bendraisiais čempionato organizavimo klausimais, nagrinėja organizacinis komitetas.

8. Pasirengimas čempionatui ir informacijos sklaida
8.1. Visuomenei bei žiniasklaidos atstovams čempionatas pristatomas organizatoriaus. Informacija apie čempionatą skelbiama organizatoriaus ir organizacinių partnerių tinklapiuose.
8.2. Siekiant užtikrinti pasirodymų saugumą bei rimtį, čempionato pasirodymai techninėmis priemonėmis fiksuojami tik su organizatoriaus leidimu.
8.3. Oficialūs čempionato rezultatai, fotomedžiaga, vaizdo įrašai bei teisėjų komentarai skelbiami viešai organizatoriaus tinklalapyje.
8.4.Visoje čempionato komunikacijoje minimi organizatoriaus, partnerių ir rėmėjų logotipai.

9. Prizai ir apdovanojimai
9.1. Prizinis fondas – 6000 Lt.
9.2. Kiekvienas čempionato dalyvis gauna diplomą, organizatoriaus įsteigtą prizą bei rėmėjų dovanas.
9.3. Finale apdovanojamos trys prizinės vietos. Visi finale dalyvaujantys dalyviai gauna diplomą, rėmėjų dovanas. Čempionato organizatorius pirmų trijų vietų laimėtojams įsteigia piniginius prizus:
I vieta – 1000 Lt, 
II vieta – 500 Lt, 
trečia vieta – 300 Lt.
9.4. Skiriami papildomi prizai: „Už geriausią vanojimo techniką“ (pagal abiejų dienų techninių balų sumą), jauniausiam ir vyriausiam čempionato dalyviui. 
9.5. Teisėjų komiteto sprendimu papildomų nominacijų gali būti ir daugiau. 
9.10. Čempionato rėmėjai ir partneriai gali įsteigti papildomus prizus bei nominacijas.

10. Rėmėjų teisės ir pareigos
10.1. Rėmėjais gali būti tiek fiziniai, tiek juridiniai asmenys.
10.2. Generaliniu rėmėju tampama, paskyrus ne mažesnę kaip 20000 Lt paramą.
10.3. Renginio pagrindinio rėmėjo statusas gaunamas paskyrus ne mažesnę kaip 5000 Lt sumą.
10.4. Rėmėjais įvardijami paskyrusieji ne mažiau kaip 1000 Lt.
10.5. Rėmėjų teisės apibrėžiamos atskira rėmimo sutartimi, kuri negali prieštarauti šio reglamento nuostatoms. 

11. Stebėtojų bei ekspertų teisės ir pareigos
11.1. Stebėjais ir ekspertais gali būti fiziniai asmenys, gavę oficialų LPSPAF kvietimą.
11.2. Stebėtojai turi teisę stebėti čempionatą, po čempionato raštu pateikti savo pastebėjimus LPSPAF teisėjų komitetui  dėl čempionato eigos. Stebėtojams paskiriamos specialios vietos čempionatui stebėti, jie kviečiami į oficialius čempionato atidarymo ir/ar uždarymo renginius.
11.3. Ekspertai turi teisę stebėti  čempionatą bei festivalį, po čempionato raštu pateikti savo pastebėjimus LPSPAF renginio eigos. Ekspertams paskiriamos specialios vietos čempionatui stebėti, jie kviečiami į oficialius čempionato atidarymo ir/ar uždarymo renginius. Netrukdydami teisėjų darbui bei dalyvių pasirodymams, gali filmuoti bei fotografuoti dalyvių pasirodymus. 

12. Reglamento priedai
12.1 Prie šio reglamento pateikiami tokie priedai:
12.1.1 Vertinimo kriterijai;
12.1.2 Papildomi dokumentai:
12.1.2.1 Dalyvio anketa;
12.1.2.2 Klasikinio vanojimo technikos elementų aprašymas;
12.1.2.3 Pusfinalio teisėjavimo lapo forma;
12.1.2.4 Finalo teisėjavimo lapo forma.
12.2 Reglamento priedus tvirtina renginio organizatorius. 


Reglamentas patvirtintas: 2017 m. gegužės 06 d.

